b'\n_START_ARTICLE_\nMaria Mirabela\n_START_SECTION_\nRezumat\n_START_PARAGRAPH_\nBroscoiul Oache (voce Anda C\xc4\x83lug\xc4\x83reanu) se \xc3\xaent\xc3\xa2lne\xc8\x99te cu prietenii s\xc4\x83i - licuriciul Sc\xc4\x83p\xc4\x83rici (voce Mihai Constantinescu) \xc8\x99i fluturele Omide (voce Alexandrina Halic). \xc3\x8empreun\xc4\x83 ei privesc dou\xc4\x83 feti\xc8\x9be ce se joac\xc4\x83 \xc3\xaen poian\xc4\x83: Maria (Gilda Manolescu) \xc8\x99i Mirabela (Medeea Marinescu). Oache le reaminte\xc8\x99te aventurile prin care au trecut mai demult \xc8\x99i pe care feti\xc8\x9bele deja le-au uitat \xc8\x99i \xc3\xaencepe s\xc4\x83 povesteasc\xc4\x83._NEWLINE_Povestea \xc3\xaencepe cu venirea Z\xc3\xa2nei P\xc4\x83durilor (Ingrid Celia) la izvorul unde se afla Oache. Z\xc3\xa2na a b\xc4\x83ut din apa izvorului \xc8\x99i i-a mul\xc8\x9bumit broscoiului pentru darul s\xc4\x83u, dar Oache i-a r\xc4\x83spuns c\xc4\x83 nu \xc8\x99tie despre ce dar este vorba pentru c\xc4\x83 broscu\xc8\x9bele nu sunt bune la nimic. Ca pedeaps\xc4\x83 pentru minciuna spus\xc4\x83 de Oache (\xe2\x80\x9eE o minciun\xc4\x83 de \xc3\xaenghea\xc8\x9b\xc4\x83 apele\xe2\x80\x9d) z\xc3\xa2na a \xc3\xaenghe\xc8\x9bat apa izvorului f\xc4\x83c\xc3\xa2nd ca broscu\xc8\x9bei s\xc4\x83-i \xc3\xaenghe\xc8\x9be picioarele \xc3\xaen ap\xc4\x83. Dup\xc4\x83 un timp, surorile Maria \xc8\x99i Mirabela au ajuns pe malul p\xc3\xa2r\xc3\xa2ului c\xc4\x83ut\xc3\xa2ndu-\xc8\x99i mingea. _NEWLINE_V\xc4\x83z\xc3\xa2nd broscu\xc8\x9ba prins\xc4\x83 \xc3\xaen ghea\xc8\x9b\xc4\x83, Maria vrea s\xc4\x83 o elibereze spre \xc3\xaempotrivirea Mirabelei care insist\xc4\x83 s\xc4\x83 plece acas\xc4\x83. Apar mai multe broscu\xc8\x9be vesele care danseaz\xc4\x83 pe ghea\xc8\x9b\xc4\x83 \xc3\xaen jurul lui Oache, topind ghea\xc8\x9ba din jurul s\xc4\x83u, pentru ca feti\xc8\x9bele s\xc4\x83-l poat\xc4\x83 lua cu ele la Z\xc3\xa2na P\xc4\x83durii, care locuia la marginea p\xc4\x83durii. Oache vrea s\xc4\x83-\xc8\x99i cear\xc4\x83 iertare de la z\xc3\xa2n\xc4\x83. Feti\xc8\x9bele iau cu ele bucata de ghea\xc8\x9b\xc4\x83 \xc3\xaen care se aflau \xc3\xaen\xc8\x9bepenite picioarele broscu\xc8\x9bei \xc8\x99i merg spre locul unde se afla Z\xc3\xa2na P\xc4\x83durilor pentru ca aceasta s\xc4\x83-l elibereze pe Oache de sub vraja ei._NEWLINE_Pe c\xc3\xa2nd mergeau spre Z\xc3\xa2na P\xc4\x83durilor feti\xc8\x9bele sunt surprinse de o ploaie toren\xc8\x9bial\xc4\x83 \xc8\x99i intr\xc4\x83 s\xc4\x83 se ad\xc4\x83posteasc\xc4\x83 \xc3\xaentr-o pe\xc8\x99ter\xc4\x83. Acolo \xc3\xaent\xc3\xa2lnesc un licurici pe nume Sc\xc4\x83p\xc4\x83rici care nu poate lumina pentru c\xc4\x83 picioarele \xc3\xaei iau foc; el vrea s\xc4\x83 mearg\xc4\x83 s\xc4\x83 cear\xc4\x83 ajutor Z\xc3\xa2nei P\xc4\x83durilor pentru a-\xc8\x99i rec\xc4\x83p\xc4\x83ta str\xc4\x83lucirea. Dup\xc4\x83 ce ploaia se opre\xc8\x99te, feti\xc8\x9bele ies din pe\xc8\x99ter\xc4\x83 \xc3\xaempreun\xc4\x83 cu Oache \xc8\x99i cu Sc\xc4\x83p\xc4\x83rici \xc8\x99i v\xc4\x83d un pom plin cu omizi. Mirabela o ia \xc3\xaen m\xc3\xa2n\xc4\x83 pe Omide, fiica regelui omizilor. B\xc4\x83tr\xc3\xa2nul rege o roag\xc4\x83 pe feti\xc8\x9b\xc4\x83 s\xc4\x83 nu o str\xc3\xa2ng\xc4\x83 \xc3\xaen pumn pe Omide, iar Mirabela \xc3\xaei d\xc4\x83 drumul cu condi\xc8\x9bia ca omizile s\xc4\x83 plece din pom. Omizile pleac\xc4\x83 \xc8\x99i \xc3\xaencep s\xc4\x83 pl\xc3\xa2ng\xc4\x83 pentru c\xc4\x83 vor muri de foame de acum, iar Maria le recomand\xc4\x83 s\xc4\x83 m\xc4\x83n\xc3\xa2nce polen de flori pentru c\xc4\x83 ele sunt de fapt fluturi. Omizile \xc3\xaencep s\xc4\x83 se \xc3\xaenv\xc3\xa2rt\xc4\x83 \xc8\x99i se transform\xc4\x83 \xc3\xaen fluturi. Omide nu poate \xc3\xaens\xc4\x83 s\xc4\x83 zboare pentru c\xc4\x83 are fric\xc4\x83 de \xc3\xaen\xc4\x83l\xc8\x9bime. Regele omizilor le roag\xc4\x83 pe feti\xc8\x9be s\xc4\x83 o duc\xc4\x83 \xc8\x99i pe Omide la Z\xc3\xa2na P\xc4\x83durilor._NEWLINE_Fetele au nevoie de timp pentru a ajunge la Z\xc3\xa2na P\xc4\x83durilor p\xc3\xa2n\xc4\x83 la miezul nop\xc8\x9bii, dar timpul se scurge. Ele sosesc \xc3\xaen cele din urm\xc4\x83 la Mo\xc8\x99 Timp (Ion Popescu-Gopo), cel care m\xc4\x83soar\xc4\x83 timpul. Maria \xc8\x99i Mirabela \xc3\xael roag\xc4\x83 s\xc4\x83 opreasc\xc4\x83 pu\xc8\x9bin timpul pentru a ajunge la Z\xc3\xa2na P\xc4\x83durilor p\xc3\xa2n\xc4\x83 la miezul nop\xc8\x9bii, dar mo\xc8\x99ul refuz\xc4\x83 s\xc4\x83 schimbe r\xc3\xa2nduiala firii. Maria \xc3\xaencepe s\xc4\x83 pl\xc3\xa2ng\xc4\x83, iar Mirabela \xc3\xaei c\xc3\xa2nt\xc4\x83 un c\xc3\xa2ntec de leag\xc4\x83n lui Mo\xc8\x99 Timp. Cu excep\xc8\x9bia celor dou\xc4\x83 feti\xc8\x9be, toat\xc4\x83 suflarea p\xc4\x83durii adoarme, iar timpul st\xc4\x83 pe loc. Deoarece Mo\xc8\x99 Timp adormise \xc8\x99i prinsese sub el rochi\xc8\x9ba Mariei, Mirabela se gr\xc4\x83be\xc8\x99te s\xc4\x83 ajung\xc4\x83 singur\xc4\x83 cu Oache, Sc\xc4\x83p\xc4\x83rici \xc8\x99i Omide la Z\xc3\xa2na P\xc4\x83durilor. Dar c\xc3\xa2nd ea ajunge la destina\xc8\x9bie, observ\xc4\x83 c\xc4\x83 \xc8\x99i z\xc3\xa2na era cufundat\xc4\x83 \xc3\xaentr-un somn ad\xc3\xa2nc. Fetele \xc3\xael trezesc pe Mo\xc8\x99 Timp \xc8\x99i se duc apoi la Z\xc3\xa2na P\xc4\x83durilor, ce tocmai se trezise._NEWLINE_Maria \xc8\x99i Mirabela o roag\xc4\x83 pe z\xc3\xa2n\xc4\x83 s\xc4\x83 le ajute pe cele trei anim\xc4\x83lu\xc8\x9be. Cu toate acestea, z\xc3\xa2na nu vrea s\xc4\x83 se ocupe de problemele oamenilor, deoarece cele patru feti\xc8\x9be ce reprezentau anotimpurile erau r\xc4\x83cite. Ea vrea s\xc4\x83 le fac\xc4\x83 un ceai, dar nu avea ap\xc4\x83. Feti\xc8\x9bele merg s\xc4\x83 aduc\xc4\x83 ap\xc4\x83, dar g\xc4\x83sesc dou\xc4\x83 izvoare. Oache le ajut\xc4\x83 pe fete s\xc4\x83 aleag\xc4\x83 care este apa cea mai pur\xc4\x83 din cele dou\xc4\x83 izvoare. Odat\xc4\x83 con\xc8\x99tient de utilitatea broscu\xc8\x9belor, Oache vede cum ghea\xc8\x9ba de pe picioarele sale se tope\xc8\x99te f\xc4\x83r\xc4\x83 nicio interven\xc8\x9bie magic\xc4\x83. Maria \xc8\x99i Mirabela doresc s\xc4\x83 pun\xc4\x83 ibricul cu ap\xc4\x83 pe foc, dar nu au chibrituri pentru a aprinde aragazul. Sc\xc4\x83p\xc4\x83rici le ajut\xc4\x83, aprinz\xc3\xa2nd aragazul cu focul de pe pantofiorii s\xc4\x83i, care ard cu totul. Tem\xc3\xa2ndu-se pentru licurici, fluture Omide \xc3\xaencepe s\xc4\x83 bat\xc4\x83 din aripi deasupra sa \xc8\x99i stinge focul. Mirabela \xc3\xaei ofer\xc4\x83 lui Sc\xc4\x83p\xc4\x83rici pantofiori noi care str\xc4\x83lucesc._NEWLINE_C\xc3\xa2ntecul final este despre traiul bun al\xc4\x83turi de prieteni. \xc3\x8en timpul c\xc3\xa2ntecului, ceainicul de pe foc sun\xc4\x83, iar feti\xc8\x9bele se trezesc \xc3\xaen p\xc4\x83tu\xc8\x9bul lor, iar Z\xc3\xa2na P\xc4\x83durilor se tranform\xc4\x83 \xc3\xaen mama lor \xc8\x99i Mo\xc8\x99 Timp \xc3\xaen tat\xc4\x83l lor. Povestea se dovede\xc8\x99te a fi un vis al celor dou\xc4\x83 feti\xc8\x9be.\n_START_SECTION_\nProduc\xc8\x9bie\n_START_PARAGRAPH_\nMaria Mirabela este o coproduc\xc8\x9bie rom\xc3\xa2no-sovietic\xc4\x83 realizat\xc4\x83 de Casa de Filme 5 din cadrul Centrului de Produc\xc8\x9bie Cinematografic\xc4\x83 Bucure\xc8\x99ti (Rom\xc3\xa2nia), \xc3\xaen colaborare cu studiourile Moldovafilm (Chi\xc8\x99in\xc4\x83u, RSS Moldoveneasc\xc4\x83) \xc8\x99i Soiuzmultfilm (Moscova, URSS), cu participarea Sovinfilm (URSS). Scenariul, regia \xc8\x99i conducerea artistic\xc4\x83 a filmului au fost realizate de Ion Popescu-Gopo. Pe partea de regie, el a fost asistat de regizoarea moldoveanc\xc4\x83 Natalia Bodiul. _NEWLINE_Mai mul\xc8\x9bi critici de film au constatat c\xc4\x83 Maria Mirabela este inspirat din povestea Fata babei \xc8\x99i fata mo\xc8\x99neagului a lui Ion Creang\xc4\x83 \xc3\xaen care apar dou\xc4\x83 fete: una bun\xc4\x83 \xc8\x99i alta r\xc4\x83ut\xc4\x83cioas\xc4\x83.  Cele trei personaje animate: Oache, Sc\xc4\x83p\xc4\x83rici \xc8\x99i Omide simbolizeaz\xc4\x83 cele trei elemente vitale ale naturii: apa, focul \xc8\x99i aerul, f\xc4\x83r\xc4\x83 de care nu exist\xc4\x83 via\xc8\x9b\xc4\x83 pe p\xc4\x83m\xc3\xa2nt. Anima\xc8\x9bia a fost realizat\xc4\x83 de un colectiv rom\xc3\xa2no-sovietic format din A. Abarenov, R. Pup\xc4\x83z\xc4\x83, I. Kuziurin, I. Voskanian\xc8\x9b, N. Fedorov, A. Popov, V. Krumin, I. Rogova, V. Lihacev, O. Komarov, T. Pomeran\xc8\x9beva, O. Orlova \xc8\x99i Anita Ionescu._NEWLINE_Versurile c\xc3\xa2ntecelor au fost scrise Grigore Vieru \xc8\x99i traduse \xc3\xaen limba rus\xc4\x83 de c\xc4\x83tre Valentin Berestov \xc8\x99i Evgheni Agranovici. Muzica a fost compus\xc4\x83 de Eugen Doga \xc8\x99i interpretat\xc4\x83 de Orchestra simfonic\xc4\x83 a Radioteleviziunii Rom\xc3\xa2ne dirijat\xc4\x83 de Cornel Popescu. Piesele muzicale au fost c\xc3\xa2ntate \xc3\xaen limba rom\xc3\xa2n\xc4\x83 de Anda C\xc4\x83lug\xc4\x83reanu, Mihai Constantinescu, Alexandrina Halic, Paula R\xc4\x83dulescu, Adrian \xc8\x98tef\xc4\x83nescu \xc8\x99i Grupul Vocal 5T, iar \xc3\xaen limba rus\xc4\x83 de Leonid Serebrennikov. _NEWLINE_Coloana sonor\xc4\x83 a variantei sovietice i-a avut ca autori pe Dan Ionescu \xc8\x99i Vladimir Kutuzov, iar regia de imagine a fost realizat\xc4\x83 de Boris Kotov. Redactori au fost M. Ga\xc8\x99par \xc8\x99i V. Istrate, iar redactor muzical N. Saviceva. Pe partea de montaj a colaborat E. Beliavskaia._NEWLINE_Film\xc4\x83rile au avut loc \xc3\xaen vara anului 1981. Dialogurile din film au fost \xc3\xaenregistrate at\xc3\xa2t \xc3\xaen rom\xc3\xa2n\xc4\x83, c\xc3\xa2t \xc8\x99i \xc3\xaen rus\xc4\x83.  Feti\xc8\x9bele au lucrat cu ni\xc8\x99te marionete f\xc4\x83cute de Gopo din plastilin\xc4\x83, anima\xc8\x9bia fiind ad\xc4\x83ugat\xc4\x83 ulterior. Regizorul le povestea feti\xc8\x9belor cum urmau s\xc4\x83 se mi\xc8\x99te personajele animate \xc8\x99i le \xc3\xaendruma cum s\xc4\x83 se mi\xc8\x99te. Deoarece fetele nu \xc8\x99tiau s\xc4\x83 citeasc\xc4\x83 pentru a \xc3\xaenv\xc4\x83\xc8\x9ba textul, replicile erau de cele mai multe ori improvizate. _NEWLINE_Actri\xc8\x9ba Medeea Marinescu provenea dintr-o familie de cinea\xc8\x99ti: tat\xc4\x83l ei (Ion Marinescu) era operator de imagine la Studiourile cinematografice de la Buftea, iar mama ei era macheuz\xc4\x83 de cinema. Feti\xc8\x9ba avea \xc8\x99ase ani atunci c\xc3\xa2nd a jucat rolul Mirabela din acest film. \xc3\x8enainte de \xc3\xaenceperea film\xc4\x83rilor, Ion Popescu Gopo le plimba pe feti\xc8\x9be ore \xc3\xaen \xc8\x99ir printre decoruri, le \xc3\xaentreba dac\xc4\x83 le plac \xc8\x99i le spunea pove\xc8\x99ti. Filmul a fost lansat atunci c\xc3\xa2nd Medeea era \xc3\xaen clasa I \xc8\x99i a mers cu \xc8\x99coala la vizionarea filmului Maria Mirabela la cinematograful din cartier, iar la ie\xc8\x99ire copiii s-au \xc3\xaenghesuit s\xc4\x83 stea de vorb\xc4\x83 cu ea. Feti\xc8\x9ba a devenit un fel de vedet\xc4\x83, to\xc8\x9bi copiii din \xc8\x99coal\xc4\x83 vr\xc3\xa2nd s\xc4\x83 se joace cu ea, strig\xc3\xa2nd-o numai Mirabela \xc8\x99i chiar poreclind-o \xe2\x80\x9eMaria, Mirabela, cu ochii c\xc3\xa2t umbrela" (deoarece avea ochii mari \xc8\x99i rotunzi).  \xc3\x8entr-un interviu din anul 2011 actri\xc8\x9ba a afirmat c\xc4\x83 \xe2\x80\x9eMirabela m\xc4\x83 reprezint\xc4\x83 \xc8\x99i acum, copilul din mine, sau ce-a mai r\xc4\x83mas din el, e a\xc8\x99a, e n\xc4\x83zdr\xc4\x83van, tumultuos, f\xc4\x83r\xc4\x83 r\xc4\x83bdare, are ini\xc8\x9biativ\xc4\x83, energie. Mirabela a tr\xc4\x83it \xc3\xaentotdeauna \xc3\xaen mine\xe2\x80\x9d \xc8\x99i c\xc4\x83 \xc3\xaei r\xc4\x83m\xc3\xa2ne recunosc\xc4\x83toare lui Gopo pentru c\xc4\x83 i-a oferit \xc8\x99ansa de a deveni actri\xc8\x9b\xc4\x83.\n_START_SECTION_\nRecep\xc8\x9bie\n_START_PARAGRAPH_\nFilmul Maria Mirabela a avut parte de succes la public, fiind vizionat de 2.403.759 de spectatori la cinematografele din Rom\xc3\xa2nia, dup\xc4\x83 cum atest\xc4\x83 o situa\xc8\x9bie a num\xc4\x83rului de spectatori \xc3\xaenregistrat de filmele rom\xc3\xa2ne\xc8\x99ti de la data premierei \xc8\x99i p\xc3\xa2n\xc4\x83 la data de 31.12.2007 alc\xc4\x83tuit\xc4\x83 de Centrul Na\xc8\x9bional al Cinematografiei. _NEWLINE_\xc3\x8en lucrarea \xe2\x80\x9eIstoria filmului rom\xc3\xa2nesc (1897-2000)\xe2\x80\x9d, criticul C\xc4\x83lin C\xc4\x83liman afirma c\xc4\x83 filmul Maria Mirabela este un basm cinematografic \xc3\xaen care Ion Popescu-Gopo adapteaz\xc4\x83 \xc3\xaentr-un stil propriu, plin de ingenuitate \xc8\x99i candoare, povestea Fata babei \xc8\x99i fata mo\xc8\x99neagului a lui Ion Creang\xc4\x83.  _NEWLINE_Criticul Tudor Caranfil a dat filmului dou\xc4\x83 stele din cinci \xc8\x99i a f\xc4\x83cut urm\xc4\x83torul comentariu: \xe2\x80\x9eDou\xc4\x83 feti\xc8\x9be, una bun\xc4\x83, alta r\xc4\x83ut\xc4\x83cioas\xc4\x83, \xc2\xabdoi crini cu ochi de poveste\xc2\xbb, parcurg lumea, \xc3\xaen blugi \xc8\x99i adida\xc8\x99i, contempl\xc3\xa2ndu-i misterele \xc8\x99i dep\xc4\x83n\xc3\xa2nd \xc3\xaentreb\xc4\x83rile greu de p\xc4\x83truns: \xc2\xabLa ce folose\xc8\x99te o broscu\xc8\x9b\xc4\x83?\xc2\xbb, \xc2\xabCine trebuie salvat: pomul sau omizile?\xc2\xbb, \xc2\xabDe ce nu poate fi oprit timpul?\xc2\xbb Un joc cu elementele esen\xc8\x9biale ale vie\xc8\x9bii (apa, focul, aerul) inspirat de Ion Creang\xc4\x83. \xc3\x8en textura basmului jucat intervin fade desene animate de factur\xc4\x83 disneyan\xc4\x83, sub standardul lui Gopo (coautoare Natalia Bodiul) ca \xc8\x99i cuceritoarele \xc8\x99lag\xc4\x83re ale basarabeanului Eugen Doga (Pr. ACIN) pe versuri de Grigore Vieru, c\xc3\xa2ntate de Anda C\xc4\x83lug\xc4\x83reanu, Aurelian Andreescu, Mihai Constantinescu \xc8\x99i Paula R\xc4\x83dulescu. Pr. Spec Giffoni-Valle, 1982. Motivul literar va fi reluat \xc3\xaen Tusea \xc8\x99i junghiul.\xe2\x80\x9d _NEWLINE_Analiz\xc3\xa2nd acest film, criticul Ioan Laz\xc4\x83r a afirmat c\xc4\x83 regizorul Ion Popescu Gopo a fost preocupat \xc3\xaen tot cursul carierei sale \xe2\x80\x9es\xc4\x83-\xc8\x99i \xc3\xaemprosp\xc4\x83teze mereu mijloacele, s\xc4\x83 le asigure un coeficient de sincronism cu mi\xc8\x99carea de idei de pe mapamond\xe2\x80\x9d. Acest film care combin\xc4\x83 jocul actorilor cu desenele animate este considerat mai degrab\xc4\x83 \xe2\x80\x9eun film agreabil, concret, de o profesionalitate de maestru\xe2\x80\x9d. Cele dou\xc4\x83 feti\xc8\x9be care trimit la fata bun\xc4\x83 \xc8\x99i fata rea din povestea Fata babei \xc8\x99i fata mo\xc8\x99neagului a lui Ion Creang\xc4\x83 joac\xc4\x83 simplu, dar cu \xe2\x80\x9eart\xc4\x83\xe2\x80\x9d de oameni mari. Unele secven\xc8\x9be (ca de exemplu episodul omizilor alungate) au efecte dramaturgice remarcabile, dar momentul final al \xc3\xaent\xc3\xa2lnirii cu Z\xc3\xa2na P\xc4\x83durilor pare a fi fals \xc8\x99i lipsit de inspira\xc8\x9bie. Laz\xc4\x83r concluzioneaz\xc4\x83 c\xc4\x83 Maria Mirabela \xe2\x80\x9ecucere\xc8\x99te \xc8\x99i prin acest exerci\xc8\x9biu, ale relev\xc4\x83rii sensibilit\xc4\x83\xc8\x9bii lucide, autoreferen\xc8\x9biale, formul\xc4\x83 peremptorie de asumare auctorial\xc4\x83 a unui travaliu artistic, tendin\xc8\x9b\xc4\x83 universal\xc4\x83 a cinematografului de cea mai aleas\xc4\x83 clas\xc4\x83\xe2\x80\x9d. _NEWLINE_Un critic contemporan, regizorul Mihnea Columbeanu, a afirmat c\xc4\x83 dup\xc4\x83 realizarea capodoperei Scurt\xc4\x83 istorie, talentul lui Ion Popescu-Gopo \xe2\x80\x9es-a disipat \xc3\xaen cam tot at\xc3\xa2tea filmule\xc8\x9be derizorii\xe2\x80\x9d, regizorul revenind \xc3\xaen avanscena cinematografului rom\xc3\xa2nesc abia \xc3\xaen 1975, cu Comedie fantastic\xc4\x83, dar f\xc4\x83r\xc4\x83 a mai avea inspira\xc8\x9bia de la \xc3\xaenceputurile carierei. Regizorul nu mai are \xe2\x80\x9emarile momente de inspira\xc8\x9bie din urm\xc4\x83 cu zece-dou\xc4\x83zeci de ani\xe2\x80\x9d, fiind citat ca exemplu filmul Maria Mirabela \xc3\xaen care Gopo a \xc3\xaencercat s\xc4\x83 exploateze structurile ascunse ale basmului Fata babei \xc8\x99i fata mo\xc8\x99neagului \xc3\xaencerc\xc3\xa2nd s\xc4\x83-i descopere \xe2\x80\x9eresorturi mitice \xc8\x99i arhetipale esen\xc8\x9biale - cum ar fi: c\xc3\xa2inele = p\xc4\x83m\xc3\xa2ntul, p\xc4\x83rul = aerul, cuptorul = focul, f\xc3\xa2nt\xc3\xa2na = apa\xe2\x80\x9d. Scenaristul-regizor a transformat "elementul foc" \xc3\xaentr-un licurici, "elementul aer" \xc3\xaentr-un fluture \xc8\x99i "elementul ap\xc4\x83" \xc3\xaentr-un broscoi. Mihnea Columbeanu consider\xc4\x83 c\xc4\x83 meritul principal al filmului este reprezentat de farmecul celor dou\xc4\x83 feti\xc8\x9be speculat de regizor cu naturale\xc8\x9be \xc8\x99i expresivitate, precum \xc8\x99i combina\xc8\x9biile feerice dintre actori \xc8\x99i personajele animate.\n_START_SECTION_\nPremii\n_START_PARAGRAPH_\nMaria Mirabela a fost distins \xc3\xaen 1981 cu dou\xc4\x83 premii ale Asocia\xc8\x9biei Cinea\xc8\x99tilor din Rom\xc3\xa2nia (ACIN): compozitorul moldovean Eugen Doga a primit Premiul pentru muzic\xc4\x83, iar Alexandru Popescu o diplom\xc4\x83 de onoare pentru realizarea trucajelor. _NEWLINE_Acest film fantastic a ob\xc8\x9binut \xc3\xaen 1981 Men\xc8\x9biunea special\xc4\x83 a juriului la Festivalul de Film de la Atena. \xc3\x8en anul urm\xc4\x83tor, Maria Mirabela a primit Premiul special \xc8\x99i diploma Festivalului filmelor pentru copii din URSS organizat la Tallinn (Estonia), Premiul special al juriului la categoria de filme de anima\xc8\x9bie la Festivalul Interna\xc8\x9bional de Film de la Giffone Vale (Italia) \xc8\x99i marele premiu la Festivalul filmelor pentru copii de la Piatra Neam\xc8\x9b (Rom\xc3\xa2nia).   Filmul a ob\xc8\x9binut apoi Premiul I pentru \xc3\xaembinarea anima\xc8\x9biei cu jocul actorilor la Festivalul de la Chicago (1984) \xc8\x99i Men\xc8\x9biunea de onoare la Festivalul de la Quito (Ecuador) (1986).'